Voornemende polisiekonstabels wen hare-strydTwee vroulike kadette wat geweier het om hul hare te sny en toe uit ŉ polisie-opleidingskursus geskop is, moet weer toelating kry, het Beeld Woensdag berig. Die Pretoriase hooggeregshof het Dinsdag ten gunste van Suzanne Terry van Môregloed en Elizna Rochelle van Mollendorf van Eersterust beslis. Die Tshwane-metro het op 22 Mei sy opleidingsooreenkoms met die twee studentekonstabels beëindig omdat hulle ŉ bevel verontagsaam het om hul hare kort te sny. Ramatsimele Ndlovu, die instrukteur, het in Desember verlede jaar self hul hare op die paradegrond gesny. Ndlovu is intussen afgedank na ŉ tugverhoor. Die metro het aangevoer dat manlike en vroulike kadette op 2 Desember, toe hul opleiding begin het, aangesê is om hul lang hare af te sny en mans se baarde moes afgeskeer word. Die hof het egter beslis dat dit onreëlmatig is om die vroue se opleidingsooreenkoms te beëindig en het ook ŉ kostebevel teen die metro uitgereik. – SAPA